આજે પ્લસ સાઈઝવાળી વ્યક્તિઓ માટે માર્કેટમાં તેમની સાઈઝનાં ઘણાં ફેશનેબલ કપડાં મળી રહે છે. આ સિવાય ડિઝાઈનરો પણ તેમના માટે યોગ્ય ફીટિંગ અને સ્ટાઈલનાં કપડાં તૈયાર કરે છે. જેનાથી તે સ્લીમ લાગી શકે અને ટ્રેન્ડી લુક પણ મેળવી શકે. આમ જણાવતાં દર્શી શાહ ભાવિન ત્રિવેદી (ડીએસબીટી સ્ટુડિયો)નાં દર્શી શાહ વધુમાં કહે છે કે, “પ્લસ સાઈઝવાળી મહિલાઓએ કપડાંનું ફીટિંગ એકદમ વ્યવસ્થિત હોય તેનું ધ્યાન રાખવું જોઈએ. બને ત્યાં સુધી કોઠા વગરનાં કપડાં તૈયાર કરાવવાં જોઈએ. જેથી કરી તેમનો બોડી શેપ સારો લાગે. તેઓએ અનારકલી, ગાઉન, ઇન્ડો વેસ્ટર્ન, ચણિયાચોળી જેવાં કપડાંની પસંદગી કરવી જોઈએ. હાઈ નેક અને વી નેક ઓછા કરાવવા જોઈએ. જ્યારે હાથનો શેપ વધુ જાડો ન લાગે તે માટે સ્લીવ થ્રી-ફોર્થ સાઈઝની રાખવી જોઈએ. જ્યારે આઉટફિટના કટ પર પણ વધુ ધ્યાન આપવું જોઈએ. આ સિવાય પ્લસ સાઈઝવાળી વ્યક્તિના મનમાં એક ખોટી માન્યતા પણ હોય છે કે જોર્જેટ કે ક્રેપ મટીરિયલનાં ઢીલા કપડાં પહેરવાથી ઓછા જાડા દેખાઈ શકો, પરંતુ તે સત્ય નથી. તેઓએ જાડા મટીરિયલમાંથી બનાવેલાં કપડાં પણ ટ્રાય કરવાં જોઈએ. જેનાથી શરીનો શેપ દેખાય નહીં. ડ્રેસની પસંદગી એવી કરવી કે જેનાથી તમારી વેસ્ટ હાઈલાઈટ થાય. સાડી પર ટૂંકા બ્લાઉઝને બદલે ચોલી અથવા તો જેકેટ સ્ટાઈલનાં બ્લાઉઝની પસંદગી કરવી.”